SK Úradný vestník Európskej únie L 286/4

NARIADENIE KOMISIE (EÚ) 2016/1866

zo 17. októbra 2016,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí dec-3-én-2-ónu, acibenzolar-S-metylu a hexachlórbenzénu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 16 ods. 1 písm. a), článok 17 a článok 49 ods. 2

keďže:

(1) Maximálne hladiny rezíduí (ďalej len „MRL“) acibenzolar-S-metylu boli stanovené v prílohe II k nariadeniu (ES) č. 396/2005. MRL hexachlórbenzénu boli stanovené v prílohe II a v časti B prílohy III k uvedenému nariadeniu. V prípade dec-3-én-2-ónu neboli stanovené žiadne konkrétne MRL a táto látka ani nebola zaradená do prílohy IV k uvedenému nariadeniu, a preto sa uplatňuje štandardná hodnota 0,01 mg/kg stanovená v článku 18 ods. 1 písm. b) uvedeného nariadenia.

(2) V súvislosti s postupom týkajúcim sa povolenia používania prípravku na ochranu rastlín s obsahom účinnej látky dec-3-én-2-ón bola podaná žiadosť v súlade s článkom 6 ods. 1 nariadenia (ES) č. 396/2005 týkajúca sa zaradenia uvedenej účinnej látky do prílohy IV k nariadeniu (ES) č. 396/2005.

(3) V súlade s článkom 8 nariadenia (ES) č. 396/2005 uvedenú žiadosť vyhodnotil dotknutý členský štát a hodnotiaca správa bola postúpená Komisii.

(4) Európsky úrad pre bezpečnosť potravín (ďalej len „úrad“) posúdil žiadosť a hodnotiacu správu, pričom preskúmal najmä riziká pre spotrebiteľov a v relevantných prípadoch aj pre zvieratá, a vydal záver k návrhu zaradenia danej účinnej látky do prílohy IV k nariadeniu (ES) č. 396/2005 (2). Záver postúpil Komisii a členským štátom a sprístupnil ho verejnosti.

(5) Úrad vo svojom závere usúdil, že informácie, ktoré sú k dispozícii, nie sú dostatočné na určenie toho, či použitie dec-3-én-2-ónu ako účinnej látky v prípravkoch na ochranu rastlín nebude mať žiadne bezprostredné alebo neskoršie škodlivé účinky na zdravie ľudí vrátane zraniteľných skupín prostredníctvom ich príjmu v strave. Preto nie je vhodné zaradiť danú látku do prílohy IV k nariadeniu (ES) č. 396/2005 a MRL by sa mali stanoviť na úrovni príslušného limitu detekcie (LD). Komisia sa o vhodných LOD poradila s referenčnými laboratóriami Európskej únie.

(6) V prípade acibenzolar-S-metylu predložil úrad záver z partnerského preskúmania danej účinnej látky z hľadiska posúdenia rizika pesticídov (3). V danej súvislosti odporučil zvýšiť MRL v prípade jadrového ovocia na 0,2 mg/kg. Na základe nových toxikologických referenčných hodnôt odporučil znížiť existujúce MRL v prípade rajčiakov na 0,3 mg/kg.

(7) V prípade hexachlórbenzénu sa všetky existujúce autorizácie prípravkov na ochranu rastlín obsahujúcich túto účinnú látku zrušili. V súlade s článkom 17 nariadenia (ES) č. 396/2005 v spojení s článkom 14 ods. 1 písm. a) daného nariadenia by sa preto MRL stanovené v prípade daných účinných látok v prílohách II a III mali vypustiť. Posledné údaje z monitorovania ukazujú, že rezíduá sa na semenách tekvice vyskytujú na úrovni vyššej ako LD (4). Rezíduá hexachlórbenzénu sú výsledkom environmentálnej kontaminácie v pôde v dôsledku používania tejto perzistentnej zlúčeniny v minulosti. Existujúca MRL na úrovni 0,05 mg/kg pri semenách tekvice primeraným spôsobom zohľadňuje výskyt hexachlórbenzénu v danom produkte. Táto MRL sa preskúma; počas preskúmania sa zohľadnia informácie dostupné počas 10 rokov od uverejnenia tohto nariadenia. V prípade produktov živočíšneho pôvodu údaje z monitorovania ukazujú, že v prípade svalov a mlieka všetkých druhov by sa mali stanoviť nižšie hodnoty ako LD.

(8) Na základe záverov úradu a so zohľadnením faktorov týkajúcich sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(9) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty vyprodukované pred úpravou MRL týmto nariadením, v prípade ktorých je na základe informácií potvrdené zachovanie vysokej úrovne ochrany spotrebiteľa.

(12) Predtým, ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 10. májom 2017, s výnimkou acibenzolar-S-metylu v rajčiakoch.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 10. mája 2017.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. októbra 2016 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one). Vestník EFSA (EFSA Journal) (2015) 13(1):3932 [43 s.].

(3) Conclusion on the peer review of the pesticide risk assessment of the active substance acibenzolar-S-methyl. Vestník EFSA (EFSA Journal) (2014) 12(8):3691 [74 s.].

(4) Správa Európskej únie za rok 2013 o rezíduách pesticídov v potravinách. Vestník EFSA (EFSA Journal) (2015) 13(3):4038 [s. 169]. Správa Európskej únie za rok 2012 o rezíduách pesticídov v potravinách. Vestník EFSA (EFSA Journal) (2014) 12(12):3942 [s. 156]. Správa Európskej únie za rok 2011 o rezíduách pesticídov v potravinách. Vestník EFSA (EFSA Journal) (2014) 12(5):3694 [s. 511]. Správa Európskej únie za rok 2010 o rezíduách pesticídov v potravinách. Vestník EFSA (EFSA Journal) (2013) 11(3):3130 [s. 808]. Správa Európskej únie za rok 2009 o rezíduách pesticídov v potravinách. Vestník EFSA (EFSA Journal) (2011) 9(11):2430 [s. 225].